Richter, Ján, poslanec NR SR (2020-10-20):
Ďakujem pekne za slovo, pán podpredseda Národnej rady. Pán minister, pani spravodajkyňa, kolegyne, kolegovia, opakuje sa niečo. Pán minister, ja som začínal pri prvom čítaní vystúpenie k 13. dôchodkom s tým, že som vás požiadal, aby ste v prípade druhého čítania k minimálnej mzde vystúpil v rozprave. Veľmi radi by sme boli bývali na vás reagovali a možno vecne, viacero vecí aj k pánovi spravodajcovi a mohlo to byť len na, na prospech veci. Teraz ste nás vyzval, aby sme hovorili vecne, prípadne zopakovali to, čo bolo aj v prvom čítaní. No, ja vás vypočujem, pretože budem hovoriť v prvom rade o troch veciach: hlasovali, voličom sľúbili a teraz zobrali. Myslím, že to je podstata celého, celého vystúpenia. Na prvý pohľad to možno nie je práve najdôstojnejšia doba na takú zložitú tému, ktorú momentálne preberáme, ale musíme to rešpektovať, aj keď dôchodcovia sú v súčasnom období mimoriadne skúšaní. Je to najrizikovejšia sociálna skupina a to aj v kontexte pandémie. Opozičné hnutie SME RODINA vyzýva všetky politické strany, koaličné aj opozičné, aby v parlamente podporili návrh zákona o zavedení 13. dôchodku. To je, to je zo začiatku tohto roka, keď tento parlament preberal návrh, poslanecký návrh SMER-u sociálnej demokracie na 13. dôchodok. Zaznelo to tu v Národnej rade a zaznelo to aj následne na tlačovej konferencii tohto hnutia, prípadná vláda zložená z OĽANO, SME RODINA, SAS a ZA ĽUDÍ nebude rušiť sociálne opatrenia, ktoré boli zavedené. Po stretnutí všetkých štyroch lídrov to deklaroval predseda hnutia SME RODINA Boris Kollár s tým, že sa na tom dohodli všetci štyria. Opakujem, všetci štyria. Treba povedať, jediný predseda SAS pán Sulík k tomu doplnil, že bude potrebné vnímať aj zlepšenie podnikateľského prostredia. Aká je realita? Vláda berie dôchodcom schválené 13. dôchodky. Aj napriek všetkým tým výzvam a nejakým krásnym ružovým predsavzatiam demontáž sociálneho štátu pokračuje, pretože tento návrh, ktorý tu je na stole, je ďalším veľkým oklamaním doslova 1,5 mil. ľudí, v tomto prípade dôchodcov všetkých druhov. Vy im nedávate 13. dôchodok, my sa jednoducho vraciame k štátnej sociálnej dávke. Koniec koncom vo svojom úvodnom vystúpení ste to, pán minister, aj povedal. Trinásty dôchodok vo výške minimálne 300 eur nie je vôbec 13. dôchodkom, ale len sociálnou dávkou, čiže nespĺňa to parametre alebo kritériá dôchodku a táto dávka v tej maximálnej výške je nižšia, napr. ako je minimálny dôchodok. Treba povedať, že tí, čo pôvodne mali dostať 460 eur, myslím teraz starobných dôchodcov, alebo vôbec ako sme k tomuto číslu 460 vôbec dospeli. Celkom jednoducho. Každý jeden druh dôchodku má svoj celoštátny ročný priemer. To znamená, sú tu zahrnuté aj tie najnižšie, ale aj tie najvyššie. V tom čase u starobných dôchodcov to bolo presne 460 eur. Podobne mali svoj priemer sirotské, invalidné, vdovské, vdovecké a takýmto spôsobom sme navrhli vyplácať 13. dôchodok každému dôchodcovi. My sme do toho, samozrejme, zahrnuli aj zásluhovosť, ale aj solidaritu. To, čo sa ponúka dnes, je celkom iste skôr, alebo prevláda absolútne solidarita, no ale my sme tú solidaritu vyjadrili v niečom inom. Každý dôchodca mal dostať rovnaký dôchodok bez ohľadu na to, či berie ten najnižší, alebo ten najvyšší. Tam sme jasne vyrovnali a dali tú solidaritu hlavne tým nižšie príjmovým dôchodcom. Samozrejmá vec, že tí vyššie príjmoví dôchodcovia mohli v tomto prípade protestovať, ale neprotestovali, pretože to pokladali za objektívne, že celoštátny priemer je zhodnotený a každý podľa druhu dôchodku takýto dôchodok dostane. No preto nie. Je to oklamanie, je to jednoducho okradnutie o 282 mil., ktoré dôchodcom beriete napriek tomu, že sme im v tomto roku, a to treba povedať, aj za vašej účasti, pán minister, aj vašich kolegov z poslaneckého klubu, spolu schválili. No dnes vláda predkladá návrh zákona o 13. dôchodku, ktorý nie je ničím iným, iba obyčajným podvodom na našich senioroch. To, čo sme im pripravili a schválili aj s vašou podporou, pán minister, vláda zrušila. Namiesto 46 eur pošle každému starobnému dôchodcovi iba vianočný príspevok. Áno, navýšený, v porovnaní s predchádzajúcim rokom. To znamená, nie dôchodkovú dávku, ale sociálnu dávku a toho sa najviac obávam, ak prijmeme tento zákon, neviem, kedy sa s touto vládou, ktorej ste aj vy členom, dostaneme opätovne k dôchodkovej dávke. Vláda presadzuje hybrid, ktorý sa viac podobá na vianočný príspevok. Zo zákona, ktorý garantoval seniorom viac ako 430 mil. eur, zobrala túto istotu a nahradila ju síce solidárnym príspevkom, na ktorom bude však – v úvodzovkách – šetriť. A to treba povedať, že na tých najohrozenejších. Najvyšší príspevok sa bude týkať asi, bolo to už tu povedané, 17-tisíc seniorov, ktorí poberajú starobný dôchodok, pretože tam sú aj iné typy ešte dôchodkov. Keďže dôchodky poberá viac ako milióna občanov, je dôležité, aby nepodliehali takýmto zmenám, ktoré spôsobujú veľkú, a ešte to raz zopakujem, veľkú neistotu. Navrhujete, aby sa zobral starobný dôchodok nasledovne: tí, čo majú 200 eur, prídu o 160 eur, čo majú 300, bude im zobrané 191 eur, 400-euroví dôchodcovia, bude im zobrané 227 eur, tí, čo majú 500-eurový dôchodok, bude im zobrané 263 eur, 600-eurový dôchodok: 299 eur, 700-eurový: 335 eur, 800-eurový: 371 eur, 900-eurový: 407 eur, no a tí, čo majú nad 909, u tých to predstavuje 410 eur. Rozdiel spolu predstavuje sumu 282 mil. To je suma, o ktorú okráda táto vláda dôchodcov. Oklamala dôchodcov dvakrát. Pán Kollár podpísal s Jednotou dôchodcov Slovenska memorandum o porozumení a vzájomnej pomoci, kde ste garantovali 13. dôchodok. Opakujem, garantovali 13. dôchodok. Je z toho veľké sklamanie aj v samotnej Jednote dôchodcov Slovenska a možno to bude mať aj inú dohru, pretože jednoducho naleteli vám ako malí chlapci. Chceli ste spraviť veľkú marketingovú akciu, ktorú sa podujal zorganizovať pán poslanec Martin Borguľa, ale v skutočnosti to bol jeden veľký podvod a mali by ste sa o to viac, možno dvakrát červenať, že aj to, čo ste sa takto slávnostne na Bratislavskom hrade, to je posvätná pôda, zaviazali, že ste to jednoducho nedodržali. A treba povedať, že pán Kollár obral dôchodcov o 13. dôchodky, jednoducho okradol. No a čo je ešte tragikomickejšie, obral to rukami pána ministra Krajniaka. Ak tento paškvil schváli, schvália poslanci Národnej rady a zároveň ho podpíše aj pani prezidentka, ľudia prídu o najvyššie 13. dôchodky, ktoré v histórii Slovenska vôbec boli zaznamenané. Táto vláda každým dňom ukazuje, ako jej na ľuďoch nie záleží, ale nezáleží. Pod rúškom koronakrízy im postupne berie všetky sociálne výhody a hádže im omrvinky. Zobrali rodičom a deťom obedy zdarma, seniorov teraz okrádajú na dôchodkoch, pracujúcim zobrali minimálnu mzdu, ktorá im právom náleží. Nezvládajú situáciu spôsobenú pandémiou. Zamestnávatelia a samostatne zárobkovo činné osoby necítia reálnu pomoc a najmä rýchlu pomoc. Ľudia prichádzajú o prácu, rodiny sa zadlžujú. A vláda čo robí? Demontuje sociálny štát. Preto dávam procedurálny návrh, aby sa o tomto návrhu rokovanie nepokračovalo. Ďakujem, skončil som. (Potlesk.)